ศาสตร์พระราชา สร้างความเข้มแข็งให้กับท้องถิ่นและประเทศชาติ "การพัฒนาชุมชน"
รายงานพิเศษ ศาสตร์พระราชา "การพัฒนาชุมชน"
  
รัฐบาลให้ความสำคัญกับการพัฒนาชุมชนเป็นอย่างมาก เพื่อสร้างความเข้มแข็งให้กับท้องถิ่นและประเทศชาติ ภายใต้โครงการไทยนิยม ยั่งยืน ซึ่งที่ผ่านมาทุกกระทรวงได้ลงไปค้นหาความต้องการของประชาชน จนนำมาสู่การจัดทำ 3 แผนงานสำคัญ  
โดยแผนงานแรกคือการเสริมสร้างศักยภาพและพัฒนาคุณภาพชีวิต ซึ่งก็มีกลุ่มเป้าหมาย คือ ผู้มีบัตรสวัสดิการแห่งรัฐราว 13 ล้านคน จากการลงทะเบียนที่ผ่านมา ครอบคลุมถึงผู้พิการ ผู้สูงอายุ และผู้ป่วยติดเตียงอีกด้วย  โดยดำเนินการใน 4 เรื่อง ได้แก่ การมีงานทำ การฝึกอาชีพ เสริมความรู้ การเพิ่มโอกาสเข้าถึงแหล่งเงินทุนในระบบและการเข้าถึงสิ่งจำเป็นพื้นฐานในการดำรงชีวิต ขณะเดียวกันยังคงเร่งแก้ปัญหาหนี้นอกระบบ เพิ่มช่องทางการเข้าถึงแหล่งเงินทุนในระบบให้แก่ประชาชนรายย่อย ซึ่งจะเป็นการป้องกันและแก้ไขปัญหาหนี้นอกระบบควบคู่กันไปด้วย

แผนงานต่อมาคือ การส่งเสริมเศรษฐกิจและพัฒนาศักยภาพชุมชน ซึ่งในแผนงานนี้ มีหลายโครงการที่ช่วยพัฒนาคุณภาพชีวิตของคนในชุมชน อย่างโครงการพัฒนาหมู่บ้านและชุมชนอย่างยั่งยืนโดยศาสตร์พระราชา ตามแนวทางประชารัฐ ซึ่งพลเอก ประยุทธ์  จันทร์โอชา นายกรัฐมนตรี บอกว่า รัฐบาลได้อนุมัติเงินสำหรับขับเคลื่อนโครงการไปแล้ว ซึ่งจะช่วยให้ประชาชนมีงานทำและมีรายได้อีกจำนวนมาก

ส่วนแผนงานสุดท้ายคือปฏิรูปโครงสร้างการผลิตภาคการเกษตรเพื่อพัฒนาทักษะอาชีพเป็นรายบุคคลและรายกลุ่ม ซึ่งจัดทำเป็นเมนูทางเลือกให้เกษตรกรตามความเหมาะสมและความสมัครใจ มีเกษตรกรได้รับประโยชน์ รวม 4.3 ล้านคน แบ่งออกเป็น 4 โครงการสำคัญ ได้แก่การบริหารจัดการน้ำ  การแก้ไขปัญหาที่ดินทำกิน การปศุสัตว์ และการแปรรูปผลผลิตทางการเกษตร โดยแต่ละโครงการได้กระจายลงไปในทุกพื้นที่ทั่วประเทศ เช่น การเลี้ยงผึ้งโพรงเป็นอาชีพเสริมของชุมชนตําบลฉลุง จังหวัดสตูล การผลิตสารชีวภัณฑ์ของชุมชน 4 บ้านแก่ง จังหวัดอุตรดิตถ์ และโครงสร้างสร้างฝายชะลอนํ้า ซึ่งแต่ละโครงการช่วยให้เกษตรกรมีรายได้เพิ่มขึ้นจากการทําเกษตรกรรมได้จำนวนมาก